Quoniam oblivio, noverca memoriæ, pleraque facta solet abolere, decretum est communi commodo quod quisque ratum et inconcussum tenere voluerit cyrographo commendari. Notum sit igitur tam præsentibus quam futuris quod Ivo de Avalone, quicquid habebat inter rivum de Graissaut et rivum de Montegalein et nemus domini Anserici de Monteregali, et quicquid habebat ultra predictum rivum de Graissaut, in pace et quiete possidendum abbati Ascelino de Regniaco, et ceteris ejusdem loci fratribus, eorumque successorbius, ad laudem heredum suorum quos ex prima uxore habuit, Willelmi videlicet, filii sui, et filie sue Armengardis et nepotum suorum Galerani, Teobaudi et Ivonis, et sororum eorumdem Petronillæ et Comitissæ, dederit, imposito tamen ibidem annuali censu videlicet uno anno tribus quartallis frumenti et alio totidem tremesii. Hujus rei testes sunt: Ansericus de Monteregali, quo mediante factum est hoc; et de cujus casamento totum hoc est, in cujus manu ipse suo de hoc ipso tenendo fidem dedit, eundemque obsidem misit, et cujus sigillo ad testimonium hæc firmatur cartula; Ansericus, filius ejus, qui de hoc ipso tenendo similiter post ejus decessum futurus est obses; Johannes, minor frater ejusdem, et eorum mater Aalidis; Heluis, filia ejus; Letardus, presbiter; Seguinus de Crus; Josbertus de Bar; Gibaudus Milo, prepositus de Monteregali; Bernardus de Insula, prepositus de Veteri-Castro; Petrus de Berri, ejusdem Ivonis homo et Obertus, clericus. Hoc etiam laudavit secunda uxor ejus, Mabila; cujus laudationis testes sunt hi: Hugo, canonicus de Sedeloco; Obertus, clericus de Monteregali; Petrus, prepositus de Veteri-Castro; Martinus de Porta; Humbertus de Monte-Sancti-Johannis; Ranulfus, scriptor, de Vermenton. Factum est hoc, anno ab Incarnatione Domini Mº Cº LXº IVº; epacta sexta, indictione duodecima, concurrente tertio.